3. Canllawiau ar 'Amgylchiadau Esgusodol'
Asesu a Chynnydd > Polisi ar Amgylchiadau Esgusodol > 3. Canllawiau ar 'Amgylchiadau Esgusodol'
Canllaw Academaidd Prifysgol Abertawe
Polisi ar Amgylchiadau Esgusodol
1. Rhagymadrodd
2. Egwyddorion Sylfaenol
4. Polisi Amgylchiadau Esgusodol
5. Arholiadau
6. Gwaith Cwrs/Asesiadau yn Ystod y Flwyddyn
7. Penderfyniadau Dilyniant/Dyfarniad
8. Camymddygiad Academaidd
Diffinnir Amgylchiadau Esgusodol fel problemau neu ddigwyddiadau difrifol neu sydyn, y tu hwnt i allu myfyriwr i'w rheoli neu eu rhagweld, a fyddai wedi gallu effeithio ar berfformiad y myfyriwr a/neu a fyddai wedi gallu effeithio ar allu myfyriwr i fynychu, cwblhau, neu gyflwyno asesiad ar amser. Yr unig amgylchiadau esgusodol perthnasol yw'r rhai sy'n codi amheuon am ddilysrwydd yr asesu fel mesur o gyflawniad. Dylai'r Swyddfa Anableddau, drwy ymgynghori â'r Coleg a'r myfyriwr, ymdrin ag anableddau neu gyflyrau iechyd meddwl hirdymor (gweler Canllawiau i Golegau ar gyfer ymdrin â myfyrwyr a chanddynt amgylchiadau esgusodol a/neu anghenion arbennig).
Mae'r rhestr ganlynol yn rhestr nad yw'n gyflawn o amgylchiadau sydd yn annhebygol o gael eu derbyn gan y Brifysgol fel amgylchiadau esgusodol dilys:
Mân anhwylderau neu afiechydon (a fyddai mewn sefyllfa gwaith yn annhebygol o arwain at absenoldeb o'r gwaith) sy'n effeithio ar waith paratoadol y myfyriwr ar gyfer asesiad. Gallai enghreifftiau gynnwys annwyd, pen tost, mân ddamweiniau neu fân anafiadau.
Cyflwr meddygol honedig heb dystiolaeth resymol (meddygol neu fel arall) i'w gefnogi.
Problemau ariannol, gan gynnwys effaith cyflogaeth am dâl.
Salwch hirdymor, anghenion penodol, anableddau sydd wedi'u datgelu a'u hasesu gan y Brifysgol.
Rheoli amser yn wael.
Ymrwymiadau cymdeithasol ac ymrwymiadau eraill tebyg y gellir eu hosgoi megis: gwyliau, priodas, parti, apwyntiad meddygol cyffredinol.
Ffactorau astudio y gellir eu hosgoi megis: methiant cyfrifiadurol, argraffydd yn torri, gwrthdaro rhwng dyddiadau cau, colli nodiadau.
Mae'r rhestr ganlynol yn rhestr, nad yw'n gyflawn o amgylchiadau y byddai'r Brifysgol yn tybio fel arfer eu bod yn amgylchiadau esgusodol a allai effeithio ar berfformiad:
Salwch difrifol, damwain, neu broblem lles sydd yn analluogi'r myfyriwr, neu ddirywiad annisgwyl mewn problem hirdymor. Disgwylir i chi ddarparu ardystiad meddygol a ddylai fod yn amlwg yn berthnasol i'r cyfnod yn union cyn y dyddiad asesu.
Mân glefyd neu anhwylder sy'n effeithio ar y myfyriwr ar ddiwrnod yr arholiad, neu'n syth cyn arholiad. Gall enghreifftiau gynnwys mân ddamweiniau neu fân anafiadau, pryder am yr arholiad neu straen. Disgwylir i chi ddarparu ardystiad meddygol a ddylai fod yn amlwg yn berthnasol i'r dyddiad asesu neu gyfnod byr yn union cyn y dyddiad asesu.
Marwolaeth neu salwch difrifol perthynas agos neu ffrind agos. Rhaid darparu tystiolaeth annibynnol ategol.
Amgylchiadau personol neu deuluol anffafriol - megis ysgariad, byrgleriaeth, tân, achos llys sylweddol, anawsterau ariannol y tu hwnt i reolaeth y myfyriwr. Rhaid darparu tystiolaeth annibynnol ategol.
Ffactorau eithriadol eraill sydd wedi effeithio'n sylweddol ar y myfyriwr. Rhaid darparu tystiolaeth annibynnol ategol.
Myfyrwyr rhan-amser sy'n cael eu rhyddhau mewn blociau, neu fyfyrwyr dysgu o bell yn unig – newid sylweddol anrhagweledig ym mhatrwm eu cyflogaeth. Rhaid darparu tystiolaeth annibynnol ategol.
Mae'n rhaid cyflwyno pob dogfen i gadarnhau unrhyw geisiadau am amgylchiadau esgusodol. Rhaid bod dyddiad ar y fath dystiolaeth, o fewn mis i'r asesiad/arholiad dan sylw, rhaid iddi nodi sut effeithiodd yr amgylchiadau ar berfformiad myfyriwr a/neu a allai fod wedi rhwystro gallu myfyriwr i fynychu, cwblhau, neu gyflwyno asesiad ar amser. Bydd absenoldeb unrhyw ddogfennau o'r fath yn arwain at y cais yn cael ei wrthod.
Llythyr/tystysgrif gan feddyg teulu*/gweithiwr proffesiynol sy'n cadarnhau'r salwch, yn nodi effaith debygol y salwch ac yn nodi'n eglur fod y cyfnod salwch yn cyd-fynd â'r cyfnod asesu y mae'r cais yn cael ei wneud ar ei gyfer. (*Dylai'r meddyg fod wedi cofrestru gyda'r Cyngor Meddygol Cyffredinol, neu fod â statws cyfatebol. Lle nad yw'r meddyg teulu wedi cofrestru gyda'r Cyngor Meddygol Cyffredinol, neu os nad oes ganddo statws cyfatebol, gellir gofyn am dystiolaeth bellach, fel y bo'n briodol).
Yn achos myfyriwr sy'n mynd yn sâl yn ystod arholiad, copi o adroddiad y goruchwyliwr. (Dylai hwn ddod gyda'r dystiolaeth feddygol lle bynnag y bo modd).
Llythyr derbyn a rhyddhau o'r ysbyty – i gadarnhau'r cyfnod yn yr ysbyty
Yn ôl eu doethineb, llythyr cefnogi/esbonio gan wasanaeth cymorth yn y Brifysgol, e.e. y Swyddfa Anableddau, Gwasanaeth Lles ayyb.Dyma restr anghyflawn o enghreifftiau o dystiolaeth briodol:llythyr cefnogi/esbonio oddi wrth un o wasanaethau cymorth yn y Brifysgol, e.e. y Swyddfa Anableddau, Gwasanaeth Lles ayyb.
Tystysgrif marwolaeth / Trefn y gwasanaeth / Llythyr gan y cyfarwyddwr angladdau
Adroddiad yr heddlu – ni fydd dim ond rhif cyfeirnod y drosedd yn ddigon da
Erthygl newyddion sy'n cadarnhau anawsterau teithio annisgwyl
Dyma restr anghyflawn o enghreifftiau o dystiolaeth a ystyrir yn amhriodol ac mae'n debygol na fydd yn cael ei derbyn:
Hunan-ardystiad o amgylchiadau
Tystiolaeth gan barti nad yw'n annibynnol
Cyflwr meddygol wedi'i ategu gan dystiolaeth ôl-syllol
Llythyr gan riant, partner, aelod o'r teulu neu gyd-fyfyriwr sy'n dilysu amgylchiadau lle nad oes unrhyw dystiolaeth ategol annibynnol arall
Tystiolaeth mewn iaith heblaw Cymraeg/Saesneg, heb gyfieithiad ardystiedig i gyd-fynd â hi
Rhif cyfeirnod trosedd heb adroddiad atodol yr heddlu
Sgrinluniau o ddyfeisiau symudol yn dangos gwybodaeth gyfyngedig
Tystiolaeth nad yw'n ddarllenadwy, hynny yw, geiriau wedi pylu, wedi tocio, gwybodaeth wedi'i hepgor, heb ddyddiad, tystiolaeth wedi'i sganio'n wael